**भारत सरकार**

**मानव संसाधन विकास मंत्रालय**

**उच्‍चतर शिक्षा विभाग**

**राज्य सभा**

**अतारांकित प्रश्न. संख्या : 2146**

**उत्तर देने की तारीखः 12**.0**5**.2016

**शिक्षा की गुणवत्ता में सुधार**

**2146. श्री प्रभात झाः**

क्या **मानव संसाधन विकास मंत्री** यह बताने की कृपा करेंगे किः

(क) क्या यह सच है कि आज शिक्षा के विस्तार से ज्यादा महत्वपूर्ण शिक्षा में सुधार और गुणवत्तापूर्ण शिक्षा प्रदान करने पर ध्यान केन्द्रित किये जाने की आवश्यकता है, यदि हां, तो तत्संबंधी ब्यौरा क्या है; और

(ख) क्या गत दो वर्षों के दौरान सरकार द्वारा शिक्षा में सुधार और गुणवत्तापूर्ण शिक्षा को बढ़ावा देने वाले कई नीतिगत उपायों को क्रियान्वित किया गया है, जिनके सकारात्मक परिणाम आये हैं, यदि हां, तो तत्संबंधी ब्यौरा क्या है?

**उत्तर**

मानव संसाधन विकास मंत्री

**(**श्रीमती स्‍मृति ज़ूबिन इरानी)

(क) और (ख): सरकार समाज के सभी वर्गों को गुणवत्‍तापरक शिक्षा तक एक समान पहुंच उपलब्‍ध कराने के लिए प्रतिबद्ध है। प्रारंभिक शिक्षा के सर्वसुलभीकरण के लक्ष्‍य को लगभग प्राप्‍त कर लेने और माध्‍यमिक और उच्‍च शिक्षा तक पहुंच में उल्लेखनीय विस्‍तार के बाद अब सभी स्‍तरों पर शिक्षा की गुणवत्‍ता में सुधार लाने पर विशेष ध्‍यान दिया जा रहा है। इस दिशा में वर्तमान में अनेक कदम उठाए जा रहे हैं। प्रारंभिक शिक्षा के क्षेत्र में, स्‍कूली अवसंरचना और अध्‍यापन तथा अधिगम में सुधार के लिए सर्व शिक्षा अभियान (एसएसए) कार्यक्रम कार्यान्‍वित किया जा रहा है। माध्‍यमिक शिक्षा की गुणवत्‍ता में सुधार के लिए राष्‍ट्रीय माध्‍यमिक शिक्षा अभियान (आरएमएसए), स्‍कूलों में आईसीटी, केंद्र प्रायोजित अध्‍यापक शिक्षा स्‍कीम (सीएसएसटीई), शाला सिद्धि, राष्‍ट्रीय आविष्‍कार अभियान जैसी अनेक योजनाएं कार्यान्‍वित की जा रही हैं। उच्‍च शिक्षा के क्षेत्र में भी, उच्‍च और तकनीकी शिक्षा की गुणवत्‍ता में सुधार के लिए राष्‍ट्रीय उच्‍चतर शिक्षा अभियान (आरयूएसए), शैक्षिक नेटवर्क के लिए वैश्‍विक पहल (जीआईएएन), इम्‍पैक्‍टिंग रिसर्च, इनोवेशन एंड टैक्‍नोलॉजी (इम्‍प्रिंट), स्‍टडी वेब ऑफ एक्‍टिव-लर्निंग फॉर यंग एस्‍पायरिंग माइन्‍ड (स्‍वयम), राष्‍ट्रीय डिजिटल लाइब्रेरी, कैम्‍पस कनेक्‍ट कार्यक्रम, उच्‍चतर आविष्‍कार अभियान, उन्‍नत भारत अभियान आदि कार्यक्रम चलाए जा रहे हैं। और साथ ही यूजीसी तथा एआईसीटीई ने भी उच्‍च और तकनीकी शिक्षा की गुणवत्‍ता में सुधार के लिए अनेक पहल की हैं।

 सरकार नई शिक्षा नीति (एनईपी) तैयार कर रही है, इसके लिए सरकार ने 33 प्रकरणों के बारे में ऑनलाइन, राज्‍यों के माध्‍यम से जमीनी स्‍तर और प्रकरणगत विचार-विमर्श के द्वारा वर्ष भर परामर्श प्रक्रिया चलाई थी। इसमें सभी स्‍तरों पर शिक्षा की गुणवत्‍ता के साथ-साथ अनेक मुद्दों को कवर किया गया। भारत सरकार ने नई शिक्षा नीति के विकास के लिए एक समिति का गठन किया है और प्राप्‍त सुझावों को इस समिति को भेज दिया गया है। समिति से अपेक्षा की गई है कि वह राष्‍ट्रीय शिक्षा नीति का मसौदा और साथ ही कार्रवाई फ्रेमवर्क (एफएफए) तैयार करेगी।

\*\*\*\*\*\*